E-2832/2011

Mál þetta, sem dómtekið var 12. janúar sl., er höfðað með stefnu birtri 20. júní 2011 af Hraunbæ 100 húsfélagi, Hraunbæ 100, Reykjavík, á hendur H-kk-þgf A-kk-þgf S-kk-þgf, Köldukinn, Búðardal.

Dómkröfur stefnanda eru þær, að stefndi verði dæmdur til greiðslu skuldar að fjárhæð 26.541 króna, ásamt dráttarvöxtum samkvæmt 1. mgr. 6. gr. vaxtalaga nr. 38/2001, af 8.847 krónum frá 1. desember 2010 til 1. janúar 2011, af 17.694 krónum frá þeim degi til 1. febrúar sama ár, af 26.541 krónu frá þeim degi til greiðsludags. Þá krefst stefnandi málskostnaðar að mati dómsins að viðbættum virðisaukaskatti. Loks krefst stefnandi staðfestingar lögveðréttar í fasteign stefnda að Hraunbæ 100, með fastanúmer 204-4869, til tryggingar dómkröfunni auk þar greindra dráttarvaxta og málskostnaðar.

Í greinargerð gerir stefndi þá kröfu að hann verði sýknaður af öllum kröfum stefnanda í málinu. Þá krefst hann málskostnaðar úr hendi stefnanda auk aksturskostnaðar.

Stefndi sótti þing við þingfestingu málsins 30. júní 2011 og lagði fram greinargerð á reglulegu dómþingi 8. september sama ár. Þingsókn féll niður af hálfu stefnda í þinghaldi 19. desember 2011 sl. en málinu var þá frestað að ósk stefnanda til framlagningar skriflegrar sóknar til 12. janúar 2012, sbr. 3. mgr. 96. gr. laga nr. 91/1991, um meðferð einkamála. Í því þinghaldi lagði lögmaður stefnanda fram sókn og var málið síðan dómtekið að kröfu stefnanda.

I.

Í stefnu er málavöxtum lýst þannig að stefndi eigi ógreidd húsfélagsgjöld til stefnanda fyrir mánuðina desember 2010 og janúar og febrúar 2011. Skuld stefnda á hverjum gjalddaga hafi numið 8.847 krónum eða samtals 26.541 krónu. Hafi skuldin ekki fengist greidd þrátt fyrir innheimtutilraunir. Meðal framlagðra gagna málsins eru 9 innheimtubréf og –viðvaranir vegna skuldarinnar, allt frá 27. desember 2010.

Í málinu liggur frammi viðskiptakvittun, dagsett 4. apríl 2011, sem sýnir að stefndi greiddi 44.235 krónur inn á reikning stefnanda þann dag og er það óumdeilt.

II.

Af hálfu stefnanda er á því byggt, að stefndi skuldi honum umstefnda fjárhæð vegna vangreiddra húsfélagsgjalda. Dráttarvaxtakrafa sé miðuð við gjalddaga, sem tilgreindur er á yfirliti. Skuldin hafi ekki fengist greidd þrátt fyrir innheimtutilraunir og sé stefnanda því nauðsynlegt að höfða mál til greiðslu hennar.

Stefnandi kveður hina óskilgreindu greiðslu stefnda inn á reikning stefnanda hinn 4. apríl 2011 hafa gengið upp í aðrar ógreiddar kröfur hjá stefnanda. Greiðslustaður stefnukröfunnar hafi verið hjá lögmönnum stefnanda og hafi stefnda verið kunnugt um það, enda fengið fjölmörg innheimtubréf þar sem þetta komi fram, auk símtala vegna málsins.

Stefnandi byggir greiðsluskyldu stefnda á 1. og 2. tl. 13. gr., 45. gr. og sérstaklega 47. gr. laga nr. 26/1994, um fjöleignarhús, en samkvæmt þeim ákvæðum hvíli skylda á eigendum að greiða sameiginlegan kostnað en kröfur stefnanda eigi rætur að rekja til slíks kostnaðar.

Stefnandi krefst þess að staðfestur verði lögveðréttur hans í fasteign stefnda í húsinu við Hraunbæ 100 með fastanúmer 204-4869 til tryggingar skuldinni í samræmi við 48. gr. fjöleignarhúsalaganna.

Stefnandi kveðst hafa gert tilraunir til innheimtu krafna sinna hjá stefnda fyrir löginnheimtu og því sé þess krafist að við ákvörðun málskostnaðar verði tekið tillit til kostnaðar stefnanda af innheimtuviðvörun og milliinnheimtu í samræmi við framlagt yfirlit.

Um lagarök vísar stefnandi framangreindu til viðbótar til reglna samningaréttarins og kröfuréttarins um loforð og efndir fjárskuldbindinga. Kröfur um dráttarvexti, þ.m.t. vaxtavexti, byggir stefnandi á lögum nr. 38/2001, um vexti og verðtryggingu, og kröfu um málskostnað á 1. mgr. 130. gr. laga nr. 91/1991, um meðferð einkamála. Krafa um virðisaukaskatt af málflutningsþóknun er reist á lögum nr. 50/1988 en stefnandi kveðst ekki vera virðisaukaskattskyldur og beri honum því nauðsyn til að fá dóm fyrir skatti þessum úr hendi stefnda. Um varnarþing vísar stefnandi til 36. gr. laga nr. 91/1991.

III.

Í greinargerð sinni kveðst stefndi byggja sýknukröfu sína á því, að hann hafi lagt peninga inn á reikning stefnanda 4. apríl 2011, eins og fram komi á framlagðri kvittun. Svo virðist sem greiðslan hafi fari inn á rangan reikning en ljóst sé að greiðsla skuldarinnar hafi farið fram löngu áður en stefna í þessu máli var gefin út.

IV.

Eins og áður er rakið féll þingsókn niður af hálfu stefnda eftir að hann hafði lagt fram greinargerð í málinu. Ber því samkvæmt ákvæðum 3. mgr. 96. gr. laga nr. 91/1991, um meðferð einkamála, að dæma málið eftir framkomnum kröfum, gögnum og sókn stefnanda með tilliti til þess sem fram hefur komið af hálfu stefnda.

Stefndi byggir sýknukröfu sína á því að hann hafi þegar greitt stefnanda umrædda skuld að fullu þegar hann greiddi 44.235 krónur inn á reikning stefnanda 4. apríl 2011.

Umstefnd skuld er vegna vangreiddra húsfélagsgjalda stefnda vegna íbúðar hans í húsinu nr. 100 við Hraunbæ í Reykjavík. Bera gögn málsins með sér að um sé að ræða húsfélagsgjöld með gjalddaga 1. desember 2010, 1. janúar 2011 og 1. febrúar 2011. Óumdeilt er og ljóst af framlagðri viðskiptakvittun að stefndi greiddi inn á reikning stefnanda 44.235 krónur 4. apríl 2011. Samkvæmt framlögðum innheimtubréfum og –viðvörunum bar stefnda að greiða umstefnda skuld inn á annan reikning en þá var greitt inn á. Kveður stefnandi þá innborgun hafa gengið upp í aðrar ógreiddar kröfur stefnanda á hendur stefnda. Að framanrituðu virtu, sem og gögnum málsins, er það mat dómsins að stefnanda hafi tekist sönnun fyrir kröfu sinni og ber því að taka stefnukröfu hans til greina eins og hún er fram sett og nánar greinir í dómsorði.

Með vísan til ákvæða 48. gr. laga nr. 26/1994, um fjöleignarhús, er krafa stefnanda um staðfestingu lögveðréttar tekin til greina.

Eftir niðurstöðu málsins verður stefnda gert að greiða stefnanda málskostnað sem þykir hæfilega ákveðinn 150.000 krónur.

A-kvk-nf E-kvk-nf héraðsdómari kveður upp dóm þennan.

D ó m s o r ð

Stefndi, H-kk-nf E-kk-nf S-kk-nf, greiði stefnanda, Hraunbæ 100 húsfélagi, 26.541 krónu, ásamt dráttarvöxtum samkvæmt 1. mgr. 6. gr. vaxtalaga nr. 38/2001 af 8.847 krónum frá 1. desember 2010 til 1. janúar 2011, af 17.694 krónum frá þeim degi til 1. febrúar sama ár, af 26.541 krónu frá þeim degi til greiðsludags.

Stefndi greiði stefnanda 150.000 krónur í málskostnað.

Staðfestur er lögveðréttur fyrir framangreindri kröfu stefnanda, ásamt vöxtum og kostnaði, í íbúð stefnda með fastanúmeri 204-4869 í fasteigninni nr. 100 við Hraunbæ í Reykjavík.

A-kvk-nf E-kvk-nf